কিন্তু বঙ্গবন্ধুর সাক্ষাৎকার কোনওখানে পাই না- কী করা যায়! শেষ পর্যন্ত আমার এক বন্ধু ঢাকা ডাইজেস্ট-এর কয়েকটি কপি সরবরাহ করলেন, যেগুলিতে কয়েকটি সংখ্যায় ফালাচীর মুজিব, ইন্দিরা ও ভুট্টোর সাক্ষাৎকার অনুবাদ করে ছাপানো হয়েছে। এবং মুজিবের নেয়া সাক্ষাৎকারটি পড়তে পড়তে আমি বিস্মিত হই। এটি ঠিক ওই অনুবাদ তত সুন্দর নয়, মোহাম্মদ মুনিম যে-লিংকটি দিয়েছেন, তা থেকে সেটি যে কেউ পড়তে পারবেন। কিন্তু অনুবাদের মানের কারণে আমি বিস্মিত হইনি, যদিও পড়তে পড়তে দেখেছি, পত্রিকাটিতে প্রকাশিত অনুবাদে মাঝেমধ্যেই …. (ডটচিহ্ন) ব্যবহার করে খানিকটা অংশ বাদ দেয়া হয়েছে, তার মানে হয়তো বা প্রকাশক নিজের সুবিধা অনুযায়ী অথবা অনুবাদের অক্ষমতার কারণে অথবা অপ্রয়োজনীয় বিবেচনা করে কিছু কিছু অংশ বাদ দিয়েছেন। এ-ও হতে পারে ঢাকা ডাইজেস্ট তার সম্পাদকীয় নীতির কারণেই হয়তো কোনও কোনও বাক্য উহ্য রেখেছে। জানি না পরে বই আকারে তিনি এগুলি ছাপিয়েছেন কি না অথবা ছাপানোর সময় এগুলি ঠিক করেছেন কি না।